BEAUTY รับรายได้ Q2 พลาดเป้า ฉุดหุ้นร่วง 21% หลุด 10 บ. ทำ “นิวโลว์” ในรอบกว่า 1 ปี
BEAUTY รับรายได้ Q2 พลาดเป้า ฉุดหุ้นร่วง 21% หลุด 10 บ. ทำ "นิวโลว์" ในรอบกว่า 1 ปี ล่าสุด ณ เวลา 11.53 น. อยู่ที่ระดับ 10.30 บาท ลบ 2.70 บาท หรือ 20.77% สูงสุดที่ระดับ 13.50 บาท ต่ำสุดที่ระดับ 9.70 บาท มูลค่าการซื้อขาย 5.46 พันล้านบาท
4 ก.ค. 2561

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 11.53 น. อยู่ที่ระดับ 10.30 บาท ลบ 2.70 บาท หรือ 20.77% สูงสุดที่ระดับ 13.50 บาท ต่ำสุดที่ระดับ 9.70 บาท มูลค่าการซื้อขาย 5.46 พันล้านบาท

ทั้งนี้ ราคาหุ้น BEAUTY มีแรงขายเข้ามาอย่างหนัก ส่งผลให้ปรับตัวลดลงอย่างมีนัยสำคัญจนหลุดระดับ 10 บาท ในระหว่างการซื้อขายช่วงเช้า ขณะเดียวกันราคาหุ้นยังทำจุดต่ำสุดในรอบ 1 ปี 1 เดือน นับตั้งแต่ราคาหุ้นปิดที่ระดับ 10 บาท เมื่อวันที่ 15 พ.ค. 61 โดยในวันนี้ผู้บริหารออกมาแถลงข่าวยอมรับว่ารายได้ในช่วงไตรมาส 2/61 พลาดเป้า หลังจากความนิยมสินค้า BEAUTY COTTAGE ลดลง
โดยเมื่อช่วงเช้าที่ผ่านมา นายแพทย์สุวิน ไกรภูเบศ ประธานเจ้าหน้าที่บริหาร BEAUTY เปิดเผยว่า รายได้ของบริษัทในช่วงไตรมาส 2/61 จะพลาดเป้าหลังความนิยมสินค้า BEAUTY COTTAGE ลดลง แต่อย่างไรก็ตาม บริษัทยังคงตั้งเป้ากำไรสุทธิปี 61 โต 20%
นอกจากนี้บริษัทยังไม่มีแผนซื้อหุ้นคืนแม้ว่าราคาจะปรับลงไปมาก พร้อมทั้งยืนยันว่าตนเองและครอบครัวจะยังคงนโยบายที่จะถือหุ้น BEAUTY ไม่ต่ำกว่า 20% ต่อไป เพื่อให้มีอำนาจในการกำหนดนโยบายของบริษัท
นอกจากนี้ ยังได้แถลงข่าวชี้แจงทุกข่าวลือที่เป็นสาเหตุให้ราคาหุ้นร่วงลงอย่างต่อเนื่อง โดยยืนยันว่าไม่มีการปลอมออร์เดอร์ดันยอดขายโต เนื่องจากทุกออเดอร์ได้รับเงินสดในชำระค่าสินค้าเป็นส่วนใหญ่ และใช้ผู้สอบบัญชีที่ได้รับการรับรองจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จึงมีความเชื่อถือได้
ส่วนกระแสข่าวเกี่ยวกับมาตรฐานการผลิต บริษัทยืนยันว่าซัพพลายเออร์ที่ผลิตสินค้าในเครือ BEAUTY ทุกรายที่มีอยู่กว่า 10 ราย ทั้งในไทย เกาหลี ญี่ปุ่น และเยอรมนี มีมาตรฐานดี